Neuvoston päätelmät, annettu 7 päivänä huhtikuuta 1998, työntekijöiden suojelemisesta asbestialtistukseen liittyviltä vaaroilta



Virallinen lehti nro C 142 , 07/05/1998 s. 0001 - 0002



NEUVOSTON PÄÄTELMÄT, annettu 7 päivänä huhtikuuta 1998, työntekijöiden suojelemisesta asbestialtistukseen liittyviltä vaaroilta (98/C 142/01) 1. Neuvoston panee merkille komission tiedonannon työntekijöiden suojelemisesta asbestialtistukseen liittyviltä vaaroilta, jotka liittyvät asbestialtistukseen työssä (toinen direktiivin 80/1107/ETY 8 artiklassa tarkoitettu erityisdirektiivi) 19 päivänä syyskuuta 1983 annetun neuvoston direktiivin 83/477/ETY (1) mukaisen arvioinnin tuloksista ja palauttaa mieleen, että komissio on todennut nykyisten valvontapuitteiden olevan yleisesti kunnossa. Komission tiedonannossa kuitenkin todetaan edelleen, että a) direktiivin 83/477/ETY mukaisissa nykyisissä säännöksissä edellytetään, että kaikki työnantajat arvioivat asbestille altistumisen vaarat; b) jos direktiiviä 83/477/ETY tarkistettaisiin, siinä voitaisiin keskittyä varotoimenpiteisiin, jotka koskevat sellaista toimintaa, johon nykyisin liittyy suurin asbestille altistumisen vaara; c) komissio jatkaisi krysotiiliasbestille altistumisen raja-arvojen ja ilmassa olevan asbestin mittausmenetelmien tutkimista (ottaen huomioon Maailman terveysjärjestön, WHO:n, käyttämät menetelmät); vastaavia tutkimuksia pitäisi tehdä korvikekuitujen osalta; d) tietyt jäsenvaltiot pyrkivät ratkaisemaan odottamattoman asbestille altistumisen aiheuttamaa ongelmaa velvoittamalla työnantajat tai joissakin tapauksissa rakennusten omistajat tutkimaan, esiintyykö asbestia. Komissio katsoi, että näissä näkemyksissä oli joitakin etuja todeten kuitenkin, että vanhemmissa rakennuksissa mahdollisesti toimiville pienille yrityksille nämä menettelyt voisivat aiheuttaa taloudellisia rasitteita. 2. Neuvosto toteaa myös, että a) tällä hetkellä suurimmat vaarat ovat työntekijöillä, jotka poistavat asbestia, ja rakennusten ylläpitotyöntekijöillä, jotka joutuvat työssään satunnaisesti tekemisiin asbestin kanssa, erityisesti ylläpitäessään ja huoltaessaan esimerkiksi rakennuksia, tehtaita, laivoja ja junia tai toimittaessaan niihin palveluita; b) ensimmäisen työntekijäryhmän osalta voidaan saavuttaa nykyistä korkeampi työntekijöiden suojelun taso, jos työssään asbestin kanssa tekemisiin joutuvat työntekijät ja työnantajat ovat osoittaneet pätevyytensä kyseiseen työhön ja kuuluvat erityisten valvontajärjestelmien ja koulutusjärjestelyjen piiriin; c) toisen työntekijäryhmän osalta voidaan saavuttaa nykyistä korkeampi suojelun taso, jos työntekijät tietävät ennalta asbestin olemassaolosta ja jos heillä on asianmukainen koulutus; d) työntekijöiden tiedotus- ja koulutustarpeet vaihtelevat sen mukaan, millä tavalla he altistuvat työssään asbestille (eli asbestin kanssa säännöllisesti ja tarkoituksellisesti tekemisissä olevat sekä sen kanssa työssään satunnaisesti tekemisiin joutuvat työntekijät); e) kaikki korvikekuidut kuuluvat tällä hetkellä työntekijöiden suojelemisesta vaaroilta, jotka liittyvät altistumiseen kemiallisille, fysikaalisille ja biologisille tekijöille työssä 27 päivänä marraskuuta 1980 annetun neuvoston direktiivin 80/1107/ETY (2) soveltamisalaan ja myöhemmin ne kuuluvat ehdotetun kemiallisia tekijöitä koskevan direktiivin soveltamisalaan; lisäksi vaarallisten aineiden luokitusta, pakkaamista ja merkintöjä koskevien lakien, asetusten ja hallinnollistenmääräysten lähentämisestä 27 päivänä kesäkuuta 1967 annetun neuvoston direktiivin 67/548/ETY (3) mukaisesti syöpää aiheuttaviksi luokitellaan perustellusti myös tietyt valmistetut lasikuidut, jotka siten kuuluvat työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta (kuudes direktiivin 89/391/ETY 16 artiklan 1 kohdassa tarkoitettu erityisdirektiivi) 28 päivänä kesäkuuta 1990 annetun neuvoston direktiivin 90/394/ETY (4). 3. Rajoittamatta toimenpiteitä, joita saatetaan toteuttaa krysotiiliasbestin markkinoille saattamisen ja käytön osalta ja jotka on ehkä otettava huomioon harkittaessa tulevia toimia työntekijöiden suojelemiseksi, neuvosto pyytää komissiota: a) tekemään ehdotuksia direktiivin 83/477/ETY muuttamiseksi pohtimalla erityisesti seuraavien toimien hyviä puolia: i) suojelutoimenpiteiden kohdistaminen henkilöihin, jotka ovat tällä hetkellä kaikkein riskialtteimpia ii) sen varmistaminen, että direktiivin vaarojen arviointia koskevissa säännöksissä otetaan riittävällä tavalla huomioon erilaiset vaarat, jotka aiheutuvat työstä, jossa asbestille altistuminen kuuluu työn luonteeseen tai työstä, jossa se on suoritetun toimenpiteen johdosta satunnaista, sekä altistumisen laadusta riippuvat tiedotus- ja koulutustarpeet iii) sen korostaminen, että asbestialtistuksen ehkäiseminen tai minimointi voidaan varmistaa toimenpiteillä, joihin kuuluu asbestia sisältävien aineiden pitäminen turvallisessa kunnossa asbestikuitujen vapautumisen estämiseksi ja tarvittaessa niiden tiukasti valvottu poistaminen ja hävittäminen iv) yhteisön lisäsäännöstön käyttöön ottaminen työssä, jossa voi olla erityisiä vaaroja, ottaen huomioon jäsenvaltioissa tällä hetkellä sovellettavat valvontajärjestelmät v) direktiivin 3 artiklan 3 kohdassa vahvistettujen pitoisuusrajojen ja 8 artiklassa vahvistettujen altistumisrajojen sekä mittausmenetelmien tarkistaminen viimeisimmän teknisen tietämyksen ja teknologian huomioon ottaen suojelun vähimmäistasojen nostamiseksi sekä ilmassa esiintyvien asbestikuitujen arvioinnin tarkistaminen erityisesti WHO:n uuden kuitujen laskemismenetelmän huomioon ottamiseksi; b) tarkastelemaan edelleen tiettyjen yleisesti asbestin korvikkeena käytettyjen synteettisten kuitujen käytöstä aiheutuvia vaaroja sekä näihin kuituihin sovellettavia nykyisiä sääntöjä, altistumisrajat ja mittausmenetelmät mukaan luettuina, työntekijöiden riittävän suojelun varmistamiseksi; c) tarkastelemaan jäsenvaltioiden nykyisiä säädöksiä ja aloitteita, jotka koskevat tarvetta toimittaa tietoja asbestin esiintymisestä ottaen asiaankuuluvalla tavalla huomioon työnantajien ja rakennusten omistajien vastuun. 4. Lisäksi neuvosto pyytää: a) komissiota pohtimaan Euroopan työturvallisuus- ja työterveysjärjestön avustuksella sitä, millä tavalla voitaisiin edistää: i) sellaisen tiedon välittämistä työntekijöille, jossa keskitytään eri työtilanteissa kohdattaviin erityisiin vaaroihin, ja ii) hyviä toimintatapoja sellaisten työntekijöiden koulutuksessa, jotka saattavat olla vaarassa, koska he ovat satunnaisesti tai säännöllisesti alttiina asbestille; b) komissiota ja jäsenvaltioita, erityisesti johtavien työsuojelutarkastajien komitean välityksellä, edistämään sääntöjen noudattamista ja täytäntöönpanoa koskevia tehokkaita toimenpiteitä tilanteissa, joissa työpaikalla tavataan asbestia, kertomalla kokemuksista ja parhaista toimintatavoista. 5. Neuvosto kehottaa jatkamaan tätä työtä yhdessä jäsenvaltioiden ja työmarkkinaosapuolten kanssa (erityisesti työturvallisuuden, työhygienian ja työterveyden neuvoa-antavan komitean välityksellä), Euroopan parlamentin sekä talous- ja sosiaalikomitean kanssa. 6. Neuvosto pyytää komissiota pitämään sitä ajan tasalla näiden aloitteiden edistymisestä. (1) EYVL L 263, 24.9.1983, s. 25. (2) EYVL L 327, 3.12.1980, s. 8, direktiivi sellaisena kuin se on muutettuna direktiivillä 88/642/ETY (EYVL L 356, 24.12.1988, s. 74). (3) EYVL L 196, 16.8.1967, s. 1, direktiivi sellaisena kuin se on viimeksi muutettuna komission direktiivillä 97/69/EY (EYVL L 343, 13.12.1997, s. 19). (4) EYVL L 196, 26.7.1990, s. 1.